Seksvoorligting: ACDP ‘slaggereed’ om hom na hof te wendAngie Motshekga. Foto: Jacques Naude/ANA Die ACDP sê hy is gereed om hom indien nodig na die Konstitusionele Hof te wend rakende die departement van onderwys se benadering oor omvattende seksualiteitsonderrig, algemeen bekend as CSE. Eerw. Kenneth Meshoe van die ACDP het Donderdag gesê Angie Motshekga, die minister van basiese onderwys, is ‘behep’ met die onderrig van eksplisiete seksuele inhoud by skole en moet eerder onderrig in syfers, geletterdheid en wetenskap prioritiseer. Dit volg nadat berigte aan die lig gekom het dat Motshekga na bewering onderwysers wat nie onderrig in CSE in skole wil gee nie met dissiplinêre stappe gedreig het. “Dit is ongrondwetlik en daarom ’n ydele dreigement,” het Meshoe Donderdag gesê. Volgens Meshoe sal die ACDP nie skroom om hom na die Konstitusionele Hof te wend nie. Hy het gesê die ACDP wil die minister daaraan herinner dat artikel 15 van die Grondwet die reg op vryheid van gewete, godsdiens, denke, geloof en mening waarborg. “Die ACDP hou vol dat die onderrig van ’n kind oor seks primêr die verantwoordelikheid van ouers is en dat die minister geen wettige reg het om die wense van ouers te ondermyn nie,” het Meshoe gesê. Hy het ook gesê die algemene sekretaris van die nasionale vereniging van skoolbeheerliggame (NASGB) beweer die departement het nie met hulle oorleg gepleeg oor die nuwe CSE‑kurrikulum wat vanaf 2020 in skole geïmplementeer moet word nie. “Die ACDP sal aanhou baklei vir die regte van ouers om te besluit of hul kinders eksplisiete CSE in skole moet leer of nie. Die ACDP sal nie huiwer om hierdie saak na die Konstitusionele Hof te neem indien nodig nie. Ons glo dat Suid-Afrikaanse kinders aan hul ouers behoort, nie die staat nie.”